kardosdrur/scandi-wiki huggingface dataset:
Richard Nikolaus Eijiro Coudenhove-Kalergi

Richard Nikolaus Eijiro Graf Coudenhove-Kalergi (født 16. november 1894, Tokyo; død 27. juli 1972, Schruns, Vorarlberg) var en østrigsk politiker og geopolitiker.

Liv 
Grev Coudenhove-Kalergi var søn af den østrig-ungarsk greve og diplomat af tysk-polsk oprindelse Heinrich von Coudenhove-Kalergi, og hans moder var japanske Mitsuko Aoyama. Han tog sin doktorgrad i filosofi ved universitetet i Wien. Siden arbejdede han som journalist og skribent for avisen "Paneuropa". Han regnes som grundlæggeren af den første bevægelse for et forenet Europa

I 1923 udgav han manifestet Pan-Europa, der var med til at forme Paneuropabevægelsen. Bogen indeholdt en indbydelse til at blive medlem, og en række indflydelsesrige europæiske politikere meldte sig ind. Den blev fulgt op af trebindsværket Kampf um Europa, som udkom i årene 1925-1928.
Allerede tidligt havde han skrevet en række artikler, som i 1924 blev udgivet under titlen Praktischer Idealismus. Her bringer han den mere filosofiske baggrund for sine ideer. Han mener for eksempel, at bastarder i almindelighed har mere urbane træk . De er mere selvcentrerede og uafhængige, mens folk med en etnisk ren baggrund er vanskelige at styre. De følger deres egen dynamik. Greven ser den fremtidige europæiske befolkning som en lysebrun blandingsrace som en blanding af europæiske, afrikanske og asiatiske elementer.
Her bruger han også ord som "Herrenrasse" og "Geistesadel" og mener hermed jøderne, som Herren i sin nåde har skænket europæerne til erstatning for den faldne feudaladel (her ville det være rart med dokumentation). Ord som disse tilskrives ofte Hitler, men det ser i det mindste ikke ud til, at han var den første til at bruge dem.
At de to herrer kendte til hverandre, er der imidlertid næppe tvivl om. Efter at NSDAP kom til magten, blev Paneuropas kontorer i Tyskland forbudt. Hitler havde selv tanker om et europæisk samarbejde, men var næppe særlig opløftet ved tanken om de kommende, lysebrune slægter.
Ved Østrigs Anschluss i 1938 flygtede greven via Frankrig til USA, hvor han virkede ved universitet i New York City i krigens år.

I USA udgav han bogen "Crusade for Paneurope" i 1944.

Da krigen var slut, bosatte han sig i Frankrig og grundlagde the European Parliamentary Union.
Allerede i 1947 argumenterede han igennem den for et åbent marked med fælles valuta for at stabilisere Europa.
I 1950 blev han den første til at modtage Karlsprisen som gives til politikere, der har medvirket til europæisk integration og fred i Europa. I 1965 blev han tildelt Sonningprisen.

Udgivelser 
 Pan-Europa (1923)
 Praktischer Idealismus (1925)
 Kampf um Paneuropa (3 Volumes, 1925-28)
 Die Europäische Nation (1953)
 Weltmacht Europa (1971)

Eksterne henvisninger 

 International Paneuropean Union 

Politikere fra Østrig
Grever fra Østrig
Østrigere i 1900-tallet
Modtagere af Sonningprisen
Klyks

Klyks eller klyx er et afføringsmiddel der tømmer tarmen. Ved forstoppelse bruges dette stof, som er en væske, ved at det sprøjtes op i endetarmen.

Eksterne henvisninger 
 medicin.dk om klyx.

Lægemidler
Zugspitze

Zugspitze er med 2.962 meter det højeste bjerg i Tyskland. Det ligger i den allersydligste del af Tyskland i den østlige del af Alperne. Grænsen til Østrig ligger på toppen af bjerget, og indtil Schengen-aftalen kom til var der paskontrol oppe på bjerget for at krydse grænsen mellem de to lande.

Bjerget blev besteget officielt første gang i 1820, men det er meget sandsynligt at lokale beboere allerede tidligere havde været på toppen.

På toppen kan man poste et brev i Tysklands højestbeliggende postfilial.

Adgang til bjerget 
Tre svævebaner går til toppen af Zugspitze. Den ældste, Tiroler Zugspitzbahn, blev anlagt i 1926 og gik fra den østrigske by Ehrwald til et plateau lige under toppen indtil banens endestation blev flyttet op på selve bjergtoppen i 1991. En tandhjulsbane, Bayerische Zugspitzbahn, er ført gennem en tunnel inde i bjerget op til Tysklands højest beliggende jernbanestation på plateauet Zugspitzplatt, hvorfra svævebane nummer to, Zugspitz-Gletscherbahn går det sidste stykke vej mod toppen. Fra stationen Eibsee, midtvejs på Bayerische Zugspitzbahn og lige før sporet fører ind i bjerget, afgår den tredje svævebane til toppen af Zugspitze, Eibseeseilbahn.

Henvisninger 

Bjerge i Tyskland
Bjerge i Østrig
Bjerge i Alperne
Holocaust-benægtelse

Holocaust-benægtelse eller Holocaust-revisionisme er troen på, at udryddelsen af jøder og andre folkegrupper under anden verdenskrig (holocaust) aldrig har fundet sted, eller at den havde et langt mindre omfang end accepteret blandt historikere og forskere i hele verden.

Af holocaust-benægtere er David Irving  særlig kendt. I Frankrig overtog Maurice Bardèche arven efter sin svoger Robert Brasillach, der blev dømt til døden for landsforræderi. Bardèche udgav i 1948 Nuremberg ou la Terre Promise (= Nürnberg eller det lovede land) med kritik af Nürnbergprocessen, som påførte ham en dom på et års fængsel, som han dog aldrig afsonede.

Strafbarhed 

At benægte holocaust er i mange lande en forbrydelse. Tyskland har presset på for at gøre det ulovligt i hele EU. Det er foreløbigt ikke lykkedes, da bl.a. Danmark mener, at også åbenlyse løgne skal være beskyttet af ytringsfriheden.

Fodnoter

Eksterne henvisninger 
 http://www.holocaust.dk Officiel undervisningswebside om Holocaust-benægtelse og kildekritik på nettet lavet af Dansk Institut for Internationale Studier, Holocaust og folkedrab
 Dansk Center om Holocaust studier (om holocaustbenægtelse)
 Artikler af holocaustbenægtere
 Inconvenient History Tidsskrift for holocaust-forskning.
 Institute for Historical Review. IHR forvaltet af Holocaust-benægtere

Benægtelse
Historie
In case of emergency

In case of emergency (forkortet ICE, dansk "I tilfælde af nødsituation") er et særligt program etableret af den engelske ambulancefører Bob Brotchie i maj 2005. Idéen, at personer indtaster ens nærmeste pårørende som 1ICE-mor, 2ICE-far, 3ICE-bror osv. i kontaktlisten på sin mobiltelefon.

Idéen bag er, at ikke alle altid bærer rundt på identitetsoplysninger eller særlige allergi-forhold, som sundhedspersonale skal tage hensyn til under en behandling. Derimod har de fleste personer efterhånden en mobiltelefon med, hvorledes dels personen kan identificeres, der kan ske underretning af pårørende, samt indhenting af oplysninger om helbred. Når kontakterne indtastes i telefonen efter vejledningen, så vil dens styresystem automatisk sørge for, at disse listes øverst i listen, da tal går forud for bogstaver.

Konceptet blev lanceret i maj måned 2005, men fik hurtigt større udbredelse efter Terrorangrebet i London 2005 to måneder senere.. I Danmark har landets største ambulanceoperatør Falck ikke ønsket at støtte idéen, hvor korpslæge Sven Trautner påpeger usikkerhedsfaktorer som bl.a., at man ikke altid kan være 100 % sikker på, at oplysningerne er opdaterede, samt telefonen vitterligt tilhører den pågældende person.

Noter og referencer 

Beredskab
Danmarks Grundforskningsfond

Danmarks Grundforskningsfond er en uafhængig fond som har til formål at styrke grundforskningen i Danmark inden for alle videnskabsområder. Siden oprettelsen har Danmarks Grundforskningsfond finansieret mere end 120 Grundforskningscentre, hvoraf 39 forventes at være aktive pr. september 2020.   

Danmarks Grundforskningsfond har pr. 2023 fire aktive virkemidler:

 Centers of Excellence – Fondens flagskib og primære virkemiddel. En centerbevilling kan benyttes til at dække alle typer forskningsomkostninger og har en levetid på op til 10 år. Danmarks Grundforskningsfond forventer, at centrene leverer banebrydende resultater.
 DNRF Chair – Blev lanceret i 2020 og sigter mod at hjælpe danske universiteter med at tiltrække og rekruttere fremragende forskere fra udlandet, herunder danskere, der ønsker at vende tilbage fra en international position.  Målet er at understøtte og styrke opstarten af forskningsaktiviteter.
 Pioner Centre – Et strategisk grundforskningsinitiativ, der blev lanceret i 2019. Centrene vil operere inden for de videnskabelige områder energi / klima og kunstig intelligens (AI). Initiativet finansieres i samarbejde med fire private danske fonde.

I 1980’erne etablerede den danske regering en række initiativer til at forbedre forskningsområdet i Danmark, heriblandt forslaget om at stifte Danmarks Grundforskningsfond omkring 1990. Initiativet kom blandt andet fra den daværende Undervisnings- og forskningsminister Bertel Haarder. Danmarks Grundforskningsfond blev oprettet i 1991 med en startkapital på 2 milliarder danske kroner, der kom fra privatiseringen af Statsanstalten for Livsforsikring. Fonden har efterfølgende ad to omgange fået tilført 3 milliarder kroner fra den danske stat.

Danmarks Grundforskningsfond træffer beslutninger om hvem der skal modtage midler på baggrund af tre overordnede kerneværdier:    

 Excellence: bestræbelse af excellence i alle aspekter af forskningen 
 Transparens: tilstræbelse af transparens bedømmelses- og udvælgelsesprocesserne
 Risikovillighed: anerkendelse af, at banebrydende forskning kræver risikovillighed

Fonden ledes af en bestyrelse bestående af en formand og otte medlemmer, som skal have indsigt i forskning på internationalt niveau. Bestyrelsesformanden og et bestyrelsesmedlem udpeges direkte af Uddannelses- og forskningsministeren. De øvrige syv medlemmer udpeges efter indstilling fra Det Frie Forskningsråd (3), Rektorkollegiet under Danske Universiteter (1), Sektorforskningens Direktørkollegium (1), Det Kgl. Videnskabernes Selskab (1) og Akademiet for de Tekniske Videnskaber (1). Den nuværende bestyrelsesformand er Jens Kehlet Nørskov.

Fondens daglige drift varetages af et sekretariat under ledelse af fondens direktør.

Fonden har hovedsæde i København.

Bestyrelsesmedlemmer 
Oversigt over fondens bestyrelse

Eksterne henvisninger 
 Danmarks Grundforskningsfonds hjemmeside
 Danmarks Grundforskningsfonds Twitter

Grundforskningsfond
Forskning i Danmark
Den Magiske Kugle

Den magiske kugle er en videnskabsteaterforstilling som handler om fysikken, kemien og biologien bag en ny kræftbehandlingsform. Forestillingen blev opført i alt 11 gange i januar og februar 2007 i Odense.

Teatret blev instrueret af Bent Nørgaard, som til daglig leder Center for Kunst og Videnskab på Syddansk Universitet (SDU) i Odense.

Skuespillerne var forskere og studerende ved SDU i Odense, deriblandt Ole Mouritsen der er professor i fysik .

Eksterne henvisninger
 Den magiske kugle 

Teater i Danmark
Videnskabsformidling
Heinrich 2. af Braunschweig-Wolfenbüttel


Heinrich 2. (Braunschweig-Wolfenbüttel) ("den yngre") (10. november 1489 i Wolfenbüttel – 11. juni 1568 samme sted) var hertug i hertugdømmet Braunschweig-Lüneburg, fyrste i fyrstedømmet Braunschweig-Wolfenbüttel, og regerede fra 1514 til sin død i 1568. Han regnes som den sidste katolske fyrste i det nedersachsiske område. 

Fyrstendømmet Braunschweig-Wolfenbüttel var et delfyrstedømme i hertugdømmet Braunschweig-Lüneburg, hvis historie udmærkede sig ved talrige delinger og sammenlægninger.
Forskellige deldynastier af Welferne regerede Braunschweig-Wolfenbüttel indtil opløsningen af det Tysk-romerske rige i 1806. Ved Wienerkongressen opstod i 1814 efterfølgerstaten hertugdømmet Braunschweig.

Reformer
Hertug Heinrich 2. indførte forskellige reformer i Braunschweig-Wolfenbüttel, blandt andet primogenitur som hans far havde ønsket 

Katolicismen
Heinrich var kendt for sin hårdhed og hensynsløshed og holdt uforstyrret fast i katolicismen; også på et tidspunkt, hvor alle andre Welfere og byen Braunschweig havde indført reformationen.

På grund af sin hårdnakkethed blev han også mål for flyveskrifter fra Martin Luthers hånd, for eksempel i skriftet "Wider Hans Worst" fra 1541. En overgang blev han også spottet med tilnavnet "Heinz von Wolfenbüttel".

Noter

Eksterne kilder/henvisninger 

 Om  Heinrich på en tysk side om Welferne

Regenter fra Tyskland
Personer fra Tyskland
Frihedsbudskabet

Frihedsbudskabet er den meddelelse, der blev sendt i BBC's danske udsendelse fredag 4. maj 1945 kl. 20:34, om at de tyske troppers havde overgivet sig til feltmarskal Bernard Montgomery.

Omstændighederne 
BBC havde under det meste af krigen udsendt programmer på dansk, som den danske befolkning lyttede til. Udsendelserne indeholdt nyheder om krigens gang fra de allieredes synspunkt som modvægt mod de nazistisk kontrollerede nyheder, der var tilladt i Danmark. Der blev også givet kodede meddelelser til modstandsgrupper i Danmark om nedkastning af materiel og lignende.

Fredag 4. maj 1945 kl. 20:30 begyndte som sædvanligt et program med oplæsning af nyhederne ved journalist Johannes G. Sørensen. Knap fem minutter inde i udsendelsen gjorde en kollega ham opmærksom på budskabet, mens mikrofonen kortvarigt var lukket. Det gik ikke helt op for ham, hvad det betød. Da han igen åbnede for mikrofonen, fremsagde han frihedsbudskabet: 

I dette øjeblik meddeles det, at Montgomery har oplyst, at de tyske tropper i Holland, Nordvesttyskland og i Danmark har overgivet sig.

Derefter gentog han budskabet med ordene:

Her er London, Vi gentager...

Efter budskabet blev nyhedsudsendelsen fortsat med to proklamationer fra Danmarks Frihedsråd. Derefter lød Kongesangen og Nationalsangen.

Modtagelsen 
Overalt i landet lyttede befolkningen til BBC-udsendelserne, og derfor blev budskabet hurtigt spredt. I udsendelsen blev det nogle minutter senere præciseret, at overgivelsen først var gældende fra 5. maj om morgenen kl. 8, "engelsk double sommertid", men det blev tydeligvis ikke taget alvorligt. Folk strømmede med det samme ud på gaderne, jublede, viftede med Dannebrog og brændte bål. De forhadte mørklægningsgardiner blev revet ned fra vinduerne og brændt, og der kom tændte lys i vinduerne. Traditionen er fastholdt til minde om glæden ved befrielsen og besættelsens ofre.

Hjemme i Danmark blev programmet optaget på lakplade af den dygtige pladeamatør Aage Schnedevig i Hellerup. Det blev  udgivet på grammofonplade.

DR sender hvert år 4. maj frihedsbudskabet i en timelang mindeudsendelse på DAB P5, der begynder efter Radioavisen 20:03. Fra 2012 er denne udsendelse samsendt på DR LB, og det historiske budskab kan derfor igen høres over store dele af Europa, men nu fra DRs langbølgesender 243 kHz på Kalundborg Radiofonistation.

Ekstern henvisning 
 Frihedsbudskabet  – klip med frihedsbudskabet fra Frihedsmuseets hjemmeside.
 Frihedsbudskabet  – Nationalmuseets hjemmeside.
 Frihedsbudskabet 4. maj 1945 fra BBC oplæst af Johannes G. Sørensen 
 Den samlede BBC udsendelse til Danmark, 4. maj 1945 

Danmark under 2. verdenskrig
Begivenheder i 1945
Vammen Kirke



Historisk 
Vammen Kirke ligger på en banke nordligst i byen og består af romansk apsis, kor og skib med to sengotiske tilføjelser – tårn mod vest og våbenhus ud for syddørren. De romanske bygningsdele er opført af granitkvadre. Tårn og våbenhus, som blev bygget 2-3 hundrede år senere, er langt dårligere arbejde, udført af genbrugte kvadersten og munkesten i broget forvirring, dog har tårnets nordside en smuk bindingsværksgavl. Kirken er meget bred af en landsbykirke at være og er meget enkel og ren i sine linjer.

Der er ikke sket de store forandringer udvendig; men i 1875 blev sydmuren i skib, kor og apsis sat om på grund af omfattende sætninger af kvadermurværket, især på sydsiden og apsis. I den forbindelse blev vinduerne gjort større, så det er altså ikke de originale vinduer, der ses i kirken.

Interiøret 
Begge de oprindelige indgange, der er anbragt usædvanlig langt mod vest, er i behold. Syddøren, der er i brug, har et par frisøjler. Norddøren er tilmuret. I det indre har apsis halvkuppelhvælv, kor og skib er med bjælkeloft.

Når man træder indenfor, er det første, man lægger mærke til, den store gamle altertavle, som hænger på nordmuren. Den er fra 1700-tallet og lavet af den jyske billedskærer Chresten Jacobsen fra Romlund. Den var altertavle indtil 1918, hvor kirken var igennem en større restaurering. På alterbordet står et ganske ejendommeligt lille trækrucifiks med hjerteformet golgathahøj, som oprindelig sad på den gamle altertavle og altså fra samme tid.

Kirken gennemgik i 1952 en hovedistandsættelse ved arkitekt S. Vig-Nielsen. Bl.a blev alterpartiet på ny lavet om. Mosaikvinduet og Kristusfiguren blev fjernet, og i stedet fik man som alterprydelse det nuværende freskomaleri af Stefan Viggo Pedersen, der forestiller Kristus som sejrherre, der kommer til sin menighed her og nu, men som også kommer ved tidernes ende. Den fjernede glasmosaik er hensat på loftet. Det ene sæt stager er fra 1696, det andet helt nyt. Den romanske granitfont er ganske enkel. Prædikestolen er et jævnt snedkerarbejde og er ifølge en skåret indskrift opsat den 29. april 1668.
I våbenhusets vestmur sidder der en romansk ligsten af granit med utydelig majuskelindskrift i to langsgående linjer.

Klokken 
Oppe i tårnet hænger kirkens klokke, der har en smuk klang, men under ringningen i forbindelse med Kong Frederik d. 5.'s død revnede den og blev på bekostning af Generalmajor Lüttichau af Tjele omstøbt i Viborg af Könning i 1766.

Kirkens ejere 
Kirken har siden reformationen haft forskellige ejere; men i 1750 kom den under Tjele og var der indtil 25. november 1914, hvor Vammen menighedsråd var samlet til afslutningssyn og derefter overtog kirken. De sendte den 14. december en takkeskrivelse til kammerherre Lüttichau. Siden reformationen har her været mere end 32 præster.

Billedgalleri

Litteratur 
Vammen Kirke – En orientering. Udateret hæfte af Christian Nielsen.

Eksterne kilder og henvisninger 

 Danmarks kirker 
 Vammen Kirke hos KortTilKirken.dk

Kirker i Viborg Kommune
Kirker i Viborg Stift
Kirker i Viborg Amt
MIRC Scripting

mIRC scripting er et script-sprog til at lave simple eller ekstremt avancerede scripts der både kan være automatiske eller reagere på tekst og meget mere. mIRC script-sproget kan virke meget i stil af Visual Basic og PHP. 

mIRC en såkaldt IRC-klient. Den er den mest brugte over hele verden og har også det mest funktionsrige script-sprog.

ON funktioner 
En ON funktion reagerer på noget bestemt.

Eksempel:
 ON *:TEXT:*:{
   if ( $1 == !help ) {
     notice $nick Har du brug for hjælp?
   }
 }

Scriptet for oven reagerer på teksten !help i en hvilken som helst kanal du er på. Når en person skriver det vil du automatisk skrive Har du brug for hjælp? til personen.

Der findes mange flere ON funktioner end ON TEXT. 
Her er en liste over de mest brugte:

Her er et eksempel på en ON JOIN:
 ON *:JOIN:*:{
   if ( $chan == #mirc_scripting ) {
     msg $nick Velkommen til mIRC scripting kanalen!
   }
 }

Scriptet for oven reagerer når en bruger tilslutter sig kanalen #mirc_scripting. Den skriver "Velkommen til mIRC scripting kanalen!" til ham når han kommer ind i kanalen.

Se også 
 Internet Relay Chat
 mIRC

Eksterne henvisninger 
 http://www.mirc.com/ – Officiel mIRC hjemmeside

Internetteknologi
Programmeringssprog

sv:Mirc#MSL (mIRC Scripting Language)
Eucommiaceae

Familien Eucommiaceae er monotypisk og indeholder kun én slægt, den nedennævnte. Familien kan genkendes på de kraftigt takkede, skruestillede blade. Blomsterne har to udspærrede grifler, og frugterne ligner dem hos Elm. Familien har haft langt større udbredelse og den kendes fra fossiler, der er fundet på hele den nordlige halvkugle.

Eksterne henvisninger 

 Eucommia

Plantefamilier
Garryales
Eucommia

Slægten Eucommia er monotypisk og har kun én art, den nedennævnte, som ikke længere findes vildtvoksende. Den formodes dog at stamme fra det centrale Kina.

 Eucommia ulmoides

Planteslægter
Garryales
Soløjetræ

Soløjetræ (Cistus) er en slægt med ca. 20 arter, der er udbredt i Middelhavsområdet fra De Canariske Øer, Marokko og Portugal og gennem hele området med vinterregn til Mellemøsten. Det er stedsegrønne buske med modsatte blade, der har en læderagtig og lidt ru overflade. De har store 5-tallige blomster i hvide til mørkerøde farver. Der er udviklet talrige hybrider og sorter til havebrug. Her omtales kun de arter, som danskere kan møde på ferierejser til Middelhavsområdet.

 Cistus albidus
Cistus asper
Cistus chinamadensis
Cistus clusii
 Cistus creticus
 Cistus crispus
Cistus heterophyllus
Cistus inflatus
 Cistus ladanifer
Cistus libanotis
 Cistus laurifolius
 Cistus monspeliensis
Cistus munbyi
Cistus ocreatus
Cistus osbeckiifolius
Cistus pouzolzii
 Cistus parviflorus
 Cistus salvifolius
Cistus symphytifolius
Cistus umbellatus

Planteslægter
Soløje-familien
Thyestes

Thyestes er i den græske mytologi søn af Pelops og bror til Atreus. De to brødre er i konstant konflikt. Da Thyestes må forlade Korinth, tager han Atreus' søn med. Denne søn vokser op hos Thyestes (uvidende om, hvem der i virkeligheden er hans far) og sendes som voksen til Korinth for at myrde Atreus. Atreus forhindrer dette ved at dræbe "den fremmede". Da Atreus opdager, at det i virkeligheden var hans søn, han dræbte, vil han hævne sig: Han inviterer Thyestes med dennes to sønner til Korinth for at forsones (siger han). Under besøget dræber han sønnerne, uden at Thyestes ved det. Thyestes sætter sig til bords, og får serveret kød fra sine sønners kroppe. Uvidende om, hvad der er sket, spiser han. Bagefter viser Atreus sønnernes hoveder til Thyestes. Det fortælles, at solen af skræk for, hvad den så, gik ned i øst den dag.

Litteraturhenvisninger 
 Leo Hjortsø: Græsk mytologi

Personer i græsk mytologi
Konger i græsk mytologi
Tinkoff Credit Systems

Tinkoff Credit Systems (UCI Team Code: TCS) var et professionelt kontinentalt cykelhold fra Italien, som deltog i UCI Continental Circuits løb, og som deltog UCI ProTour løb, efter at være blivet tildelt wildcard til . Holdet var finansieret af den russiske forretningsmand Oleg Tinkoff, og havde derfor et forholdsvis stort budget, hvilket gjord Tinkoff Credit Systems til et ofte omtalt hold på rygtebørsen. De blev bl.a. rapporteret i kontakt med Cadel Evans, Carlos Sastre, Robbie McEwen, og en hel del andre topryttere. Af tidligere ryttere kan nævnes Danilo Hondo, Tyler Hamilton. Begge ryttere forlod Tinkoff efter dopingmistanker.

Ophørte cykelhold fra Italien
Etableret i 2007
Ophørt i 2008

Tinkoff Credit Systems' hjemmeside 

sv:Katjusja (cykelstall)
Oleg Tinkov

Oleg Jurjevitj Tinkov (, ; født 25. december 1967 i Polysajevo, tidligere del af Leninsk-Kusnetskij, Kemerovo oblast, Sovjetunionen) er en russisk forretningsmand, der ejer det professionelle kontinentale cykelhold Tinkoff Credit Systems. Han er desuden sponsor for Bjarne Riis' tidligere cykelhold Team Tinkoff-Saxo (tidl. Team Saxo Bank-Tinkoff Bank). 30. november 2013 kom det frem, at han havde købt Riis Cycling for 6 millioner euro. Riis Cycling bliver videreført under navnet Tinkoff

Noter

Eksterne henvisninger 

Erhvervsfolk fra Rusland
Personer fra Kemerovo oblast
Team CSC
Marmalade

Marmalade er en sang af System of a Down. Sangen blev lavet til deres 4. demo og var også med i indspilningen til deres debutalbum, hvor den aldrig kom på udover de europæiske og japanske albumverisoner. Sangen er også med på Lonley Day EP'en med andre spor som Snowblind og The Metro.

Metalsange
System of a Down-sange
Sange fra 1998